DA Den Europæiske Unions Tidende C 45/26

Sag anlagt den 17. december 2013 — Europa-Kommissionen mod Forbundsrepublikken Tyskland

(Sag C-674/13)

2014/C 45/44

Processprog: tysk

Parter

Sagsøger: Europa-Kommissionen (ved T. Maxian Rusche og R. Sauer, som befuldmægtigede)

Sagsøgt: Forbundsrepublikken Tyskland

Sagsøgerens påstande

— Det fastslås, at Forbundsrepublikken Tyskland har tilsidesat sine forpligtelser i henhold til artikel 288 TEUF, artikel 108, stk. 2, TEUF, effektivitetsprincippet, artikel 14, stk. 3, i forordning (EF) nr. 659/1999 om fastlæggelse af regler for anvendelsen af EF-traktatens artikel 93 (1), og artikel 1, 4, 5 og 6 i Kommissionens afgørelse 2012/636/EU af 25. januar 2012 om Tysklands foranstaltning C-36/07 (ex NN 25/07) til fordel for Deutsche Post AG (2), idet den ikke har iværksat alle de foranstaltninger, der er nødvendige for øjeblikkeligt og faktisk at efterkomme Kommissionens afgørelse gennem en fuldstændig tilbagesøgning af den tildelte støtte, der er uforenelig med de indre marked, og gennem en ændring af støtteordningen for fremtiden.

— Forbundsrepublikken Tyskland tilpligtes at betale sagens omkostninger.

Søgsmålsgrunde og væsentligste argumenter

Forbundsrepublikken Tyskland har tilsidesat sine forpligtelser i henhold til artikel 288 TEUF, artikel 108, stk. 2, TEUF, effektivitetsprincippet, artikel 14, stk. 3, i forordning (EF) nr. 659/1999 om fastlæggelse af regler for anvendelsen af EF-traktatens artikel 93, og artikel 1, 4, 5 og 6 i Kommissionens afgørelse 2012/636/EU af 25. januar 2012 om Tysklands foranstaltning C-36/07 (ex NN 25/07) til fordel for Deutsche Post AG, idet den ikke har iværksat alle de foranstaltninger, der er nødvendige for øjeblikkeligt og faktisk at efterkomme Kommissionens afgørelse gennem en fuldstændig tilbagesøgning af den tildelte støtte, der er uforenelig med de indre marked, og gennem en ændring af støtteordningen for fremtiden.

Tyskland har nægtet at indhente oplysninger i forbindelse med gennemførelsen af afgørelse 2012/636/EU med henblik på at afgrænse det relevante marked for pakketjenester for perioden 2003-2012 (med henblik på tilbagesøgning) samt for perioden siden 2012. Tyskland har derved forhindret gennemførelsen af afgørelse 2012/636/EU. Denne afgørelse tager således såvel med hensyn til tilbagesøgning af statsstøtte, der tidligere er tildelt retsstridigt, og som ikke er forenelig med det indre marked, som med hensyn til ophævelse/ændring af det fremtidige pensionstilskud udgangspunkt i ikke-regulerede posttjenester. Med henblik på at kunne identificere disse posttjenester er en analyse af det relevante marked for pakketjenester imidlertid en uundværlig betingelse.

Nægtelsen af at gennemføre denne analyse hindrer Tyskland i øjeblikkeligt og effektivt at foretage en fuldstændig tilbagesøgning af den tildelte støtte, der er uforenelig med det indre marked, og en ændring af støtteordningen for fremtiden.

Subsidiært for det tilfælde, at Tysklands retsopfattelse, hvorefter medlemsstaten ved gennemførelsen af afgørelse 2012/636/EU kunne anvende endelige afgørelser og beslutninger, truffet af de kompetente myndigheder, måtte være korrekt, hvilket ikke er tilfældet, skulle Tyskland have lagt et særskilt marked pakketjeneste »B2B« til grund. Der hersker mellem Tyskland og Kommissionen enighed om, at Deutsche Post AG på intet tidspunkt siden 2003 har haft en dominerende stilling på et sådant særskilt marked pakketjeneste »B2B«. Markedet pakketjeneste »B2B« tilhører følgelig de ikke-regulerede posttjenester.

Tyskland skulle følgelig såvel ved beregningen af de støttebeløb, der skal kræves tilbagebetalt for perioden 2003-2012, som ved ændringen af støtteordningen for fremtiden, have anset pensionstilskuddene til de tjenestemænd, der henhører under pakketjeneste »B2B«, for støtte, der er uforenelig med det indre marked. Medlemsstaten skulle have krævet den støtte, der tidligere er udbetalt, tilbagebetalt og ophævet støtten for fremtiden.

(1) Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).

(2) Meddelt under nummer C(2012) 184 (EUT L 389, s. 1).